Zuma- en Gupta-myndirekteure moet vervolg word – AfriForumAfriForum het Dinsdag gesê dat die Zuma- en Gupta-myndirekteure vir onwettige mynbedrywighede in Mpumalanga vervolg moet word. “Die Idwala-steenkoolmaatskappy het verskeie wette oortree. Omgewings- en waterwetgewing bepaal uitdruklik dat die direkteure van sodanige maatskappye persoonlik aanspreeklik gehou kan word vir nalatigheid en nienakoming. Die verantwoordelike persone moet rekenskap gee,” het Julius Kleynhans, hoof van omgewingsake by AfriForum gesê. “Ons regering is agtelosig met die regulering en toepassing van omgewingswetgewing. Dit versterk AfriForum se standpunt oor hidrobreking, waar soortgelyke probleme ter sprake is.” Volgens omgewingskenners het Idwala deel van ŉ vleiland verwoes; ŉ openbare pad sonder toestemming verlê al val die pad onder die beheer van die Mpumalanga provinsiale regering; besoedelde water sonder ŉ lisensie van die departement waterwese vrygestel; en in ŉ sytak van die Rietspruitrivier gemyn en die rivier sonder toestemming herlei. “Die regering is die beskermliggaam van Suid-Afrika se minerale en waterbronne. Hulle is veronderstel om ons natuurlike hulpbronne te beskerm en volhoubare ontwikkeling en nakoming in Suid-Afrika te verseker, maar hulle misluk duidelik in hulle plig.”